钦定古今图书集成/历象汇编/乾象典/第041卷 > 《瑞鹤仙》〈乡城见月〉蒋捷
## 钦定古今图书集成/历象汇编/乾象典/第041卷 > 《瑞鹤仙》〈乡城见月〉蒋捷

绀烟迷雁迹。渐碎鼓零钟，街喧初息。风檠背寒壁。放
冰蜍、飞到蛛丝帘隙。琼魂暗泣。念乡关、霜芜似织。谩
将身、化鹤归来，忘却旧游端的。　欢极。蓬壶渠浸，花
院梨溶，醉连春夕。柯云罢奕。樱桃在，梦难觅。劝清光，
乍可幽窗相伴，休照红楼夜笛。怕人间、换谱伊凉，素
娥未识。